เอสเอ็มอีเชิญกู้แบงก์รัฐจัดเต็ม
เอสเอ็มอีแบงก์ ตั้งโต๊ะปล่อยกู้ 1,000 ล้านบาท
21 ส.ค. 2554

เอสเอ็มอีแบงก์ ตั้งโต๊ะปล่อยกู้ 1,000 ล้านบาท 
ให้ซื้อทรัพย์สินเป็นสถานประกอบการของตัวเอง คิดดอกเบี้ยต่ำ ผ่อน15 ปี แถมปลอดเงินต้น 1 ปี
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารจะเปิดตัวสินเชื่อใหม่เพื่อสนับสนุนผู้ประกอบการเอสเอ็มอีที่ต้องการซื้อทรัพย์สินใช้เป็นที่ตั้งสถานประกอบการ เช่น กู้เพื่อนำเงินไปเซ้งตึก ซื้อที่ดินพร้อมสิ่งปลูกสร้าง บ้านเดี่ยว บ้านแฝด ทาวน์เฮาส์ ทาวน์โฮม อาคารพาณิชย์ ห้องชุด โดยตั้งวงเงินกู้ในเบื้องต้นไว้ 1,000 ล้านบาท
นายโสฬส กล่าวว่า เงื่อนไขการกู้ยืมสินเชื่อชุดนี้จะค่อนข้างพิเศษมีระยะเวลากู้นาน 15 ปี อัตราดอกเบี้ยปีที่ 1 เอ็มแอลอาร์ลบ 1.5% ปีที่ 2 เอ็มแอลอาร์ลบ 0.75% ปีที่ 3 เป็นต้นไปจะคิดอัตราดอกเบี้ยเอ็มแอลอาร์ต่อปี (ปัจจุบันดอกเบี้ยเอ็มแอลอาร์อยู่ที่ 7% ต่อปี) ปลอดชำระเงินต้น 1 ปี โดยธนาคารจะจัดงานเปิดตัวสินเชื่ออย่างเป็นทางการในวันที่ 14 ก.ค.นี้
“ที่ผ่านมา ผู้ประกอบการเอสเอ็มอีส่วนใหญ่จะไม่มีสถานประกอบการเป็นของตัวเอง ต้องดำเนินธุรกิจหรือเปิดร้านค้าโดยจ่ายค่าเช่าเป็นรายเดือน หรือทำสัญญาเป็นรายปี ทำให้เกิดต้นทุนค่าใช้จ่ายในเงินส่วนนี้มาก ซึ่งเป็นเงินที่ต้องเสียไปอย่างเปล่าประโยชน์ โดยไม่ได้สินทรัพย์กลับคืนมา ธนาคารจึงเปิดตัวสินเชื่อสำหรับซื้อทรัพย์สินเพื่อเป็นที่ตั้งสถานประกอบการ ด้วยอัตราดอกเบี้ยและระยะเวลาการผ่อนชำระเงื่อนไขพิเศษสุด ซึ่งเป็นการตอบโจทย์ช่วยแก้ปัญหาและต่อยอดความมุ่งหวังของผู้ประกอบการได้อย่างตรงจุด” นายโสฬส กล่าว 
นายโสฬส กล่าวอีกว่า ผู้ประกอบการเอสเอ็มอีที่กู้เงินซื้อตึกแถว หรือมีเงินกู้เพื่อสร้างร้านค้าของตัวเองก็สามารถมาใช้บริการขอกู้ได้ด้วยการรีไฟแนนซ์สินเชื่อได้ สินเชื่อสำหรับซื้อทรัพย์สินเพื่อเป็นที่ตั้งสถานประกอบการจะช่วยสนับสนุนให้คนที่อยากเปิดร้านค้า เปิดออฟฟิศทำงาน ที่อาจจะเป็นธุรกิจดั้งเดิมของครอบครัว หรือเปิดให้ผู้ประกอบการที่สร้างธุรกิจใหม่ได้มีโอกาสเป็นเจ้าของสถานประกอบการ
นอกจากนี้ เอสเอ็มอีแบงก์ยังได้เปิดให้ผู้ประกอบการท้องถิ่นรายเล็กๆ หรือผู้ประกอบการโอท็อปสามารถขอสินเชื่อได้อีกครั้ง หลังจากมีการชะลอโครงการนี้ไปเพราะเกิดหนี้เสีย และมีการใช้เงินกู้ผิดวัตถุประสงค์ แต่จะมีการคัดกรองผู้รับสินเชื่อมากยิ่งขึ้น โดยเน้นในรายที่มีศักยภาพและมีความตั้งใจจริง
“ธนาคารต้องการสร้างเถ้าแก่ใหม่ และเปิดให้ประชาชนมีอาชีพเป็นของตัวเองมากขึ้น จึงต้องการต่อยอด จะช่วยให้เอสเอ็มอีเติบโตได้เร็วขึ้น” นายโสฬส กล่าว
ด้านนายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารได้ขยายเวลาโครงการสินเชื่อคอนโด...OK โครงการสินเชื่อบ้านตรงใจคุณ โครงการสินเชื่อบ้านรีไฟแนนซ์ และโครงการสินเชื่อไอแบงก์ กู๊ดไทม์ ออกไปจนถึงวันที่ 31 ธ.ค.นี้ โดยได้เพิ่มวงเงินสินเชื่ออีก 900 ล้านบาท เพื่อสนับสนุนให้ประชาชนมีบ้านที่อยู่อาศัย ห้องชุดเป็นของตัวเอง และสามารถที่จะรีไฟแนนซ์หนี้บัตรเครดิต/สินเชื่อบุคคล โดยคิดดอกเบี้ยแค่ 15.40% ตลอดสัญญา